钦定古今图书集成/明伦汇编/官常典/第140卷 > 商
## 钦定古今图书集成/明伦汇编/官常典/第140卷 > 商

帝舜褒赏勋爵，益封契，而商国始大。

按：《诗经商颂元鸟》篇：“天命元鸟，降而生商。”

〈笺〉鳦遗卵，娀氏之女，简狄吞之而生契，为尧司徒，有功封商。尧知其后将兴，又锡其姓焉。

按《长发》篇：“濬哲维商，长发其祥，洪水芒芒。禹敷下土
方外，大国是疆。幅陨既长，有娀方将。帝立子生商。”

〈笺〉“《帝黑帝》也。”禹敷下土之时，有娀氏之国。亦始广大。有女简狄。吞鳦卵而生契。尧封之于商。

元王桓拨，“受小国是达，受大国是达。率履不越，遂视
既发。”

〈传〉始尧封之商为小国。舜之末年，乃益其土地为大国，皆能达其教令。〈疏〉知尧封为小国，舜益为大国者，《中候握河纪》说尧云：“斯封稷、契、皋陶，赐姓号。”是尧封之也。考《河命》说舜之事云：“褒赐群臣，赏爵有功。稷、契、皋陶益土地。”是舜益地为大国也。自殷以上，大国百里。

按《史记殷本纪》：殷契母曰简狄，有娀氏之女，为帝喾
次妃三人，行浴，见元鸟堕其卵，简狄取吞之，因孕生
契。契长而佐禹，治水有功，帝舜乃命契曰：“百姓不亲，
五品不训，汝为司徒而敬敷五教，在宽封于商，赐姓
子氏。”

按《路史》：帝喾高辛氏次妃有娀氏，曰简狄，生𥜿𥜿契
也。聪明而仁，尧命司徒，使布五教而民辑，及虞不废，
是以受商，赐姓子氏，商人谓之元王子昭明，居砥石，
生相土，克承商业，始居商丘，出长诸侯，威武烈烈。至
孙冥为司空，世事虞夏，十有二世而汤遂兴。

〈注〉所封乃华阴郑县，有栾都城，故潘邑也。《世本》谓“契居蕃”，是矣。《中候握河纪》云：“弃契皆尧封。”《长发笺》云：“尧小封，舜末年。”益为大妄也。

“夏帝相十五岁，商侯相土作乘马，遂迁于商丘。”
按《竹书纪年》云云。

按《路史》：“越在先时，阏伯火正实事唐虞，禹更以相土
居之。商虚，入为王官，出长诸侯，有勤于民，以食于味。
帝少康十一岁，使商侯冥治河。”

按：《竹书纪年》云云。

帝杼十三岁，商侯冥死于河。

按：《竹书纪年》云云。

按《史记殷本纪》注：“宋忠曰：冥为司空，勤其官事，死于
水中，殷人郊之。”

帝芒三十三岁，商侯迁于殷。

按：《竹书纪年》云云。

帝泄十二岁，殷侯子亥宾于有易，有易杀而放之。
按《竹书纪年》云云。

帝泄十六岁，殷侯微以河伯之师伐有《易》，杀其君绵
臣。

按：《竹书纪年》云云。

〈注〉殷侯子亥宾于《有易》而淫焉。《有易》之君绵臣杀而放之。故殷上甲微假师于河伯，以伐有易，灭之，遂杀其君绵臣。中叶衰而《上甲微》复兴，故殷人报焉。

帝孔甲，三十七岁，商主癸生，子履。

按：《通鉴前编》云云。

〈注〉《帝王世纪》曰：“主癸之妃扶都，见白气贯月而生汤。”

“帝癸二十一岁，商师征有洛，克之，遂征荆，荆降。”
按《竹书纪年》云云。

帝癸三十五岁，商主癸薨，子履嗣位。

按：《史记殷本纪》：“契兴于唐虞大禹之际，功业著于百
姓，百姓以平。契卒，子昭明立。昭明卒，子相土立。相土卒，子昌若立。昌若卒，子曹圉立。曹圉卒，子冥立。冥卒，
子振立。振卒，子微立。微卒，子报丁立。报丁卒，子报乙
立。报乙卒，子报丙立。报丙卒，子主壬立。主壬卒，子主
癸立。主癸卒，子天乙立，是为成汤。自契至汤八迁，汤”
始居亳，从先王居，作《帝诰》。

〈注〉孔安国曰：契父帝喾居亳，汤自商丘迁焉，故曰“从先王居。”

按《竹书纪年》：“夏桀三十五年，商侯履迁于亳。”

按《通鉴前编》：“后癸三十有五岁，商主癸薨，子履嗣位，
始居亳。”

帝癸三十六岁，汤征葛。

按《史记殷本纪》，汤征诸侯。葛伯不祀，汤始伐之。
按《通鉴前编》：后癸三十六岁，商汤始用师征葛。
帝癸三十七岁，商汤聘伊尹于有莘，进于夏桀。
按《史记殷本纪》：“汤曰：‘予有言，人视水见形，视民知治
不’。伊尹曰：‘明哉！言能听道，乃进。君国子民，为善者皆
在王宫。勉哉，勉哉’！”汤曰：“女不能敬命，予大罚殛之，无
有攸赦。”作《汤征》伊尹名阿衡。阿衡欲干汤而无由，乃
为有莘氏媵臣，负俎鼎以滋味说汤，致于王道。或曰
伊尹处士，汤使人聘迎之，五反然后肯往从汤，言素
王及九主之事，汤举任以国政。伊尹去汤适夏。
按《通鉴前编》：后癸三十有七岁，商汤遣使以币聘伊
尹于有莘，进伊尹于夏王桀。

帝癸四十岁，伊尹复归汤。

按：《史记殷本纪》：“伊尹去汤适夏，既丑有夏，复归于亳，
入自北门，遇女鸠女房。”作《女鸠女房》。

按《新序》：“桀作瑶台，罢民力，殚民财，为酒池糟堤，纵靡
靡之乐，一鼓而牛饮者三千人。群臣相持歌曰：‘江水
沛沛兮，舟楫败兮，我王废兮，趋归薄兮，藩亦大兮’。又
曰：‘乐兮乐兮，四牡𫏋兮，六辔沃兮。去不善而从善，何
不乐兮’。伊尹知天命之去，举觞而告桀曰：‘君王不听
臣之言，亡无日矣’。桀拍然而作，哑然而笑曰：‘子何妖
言？吾有天下，如天之有日也’。”曰：“有亡乎？日亡，吾乃亡
耳。”于是尹接履而趋，遂适商就汤。汤立为相。故伊尹
去夏归亳，商王而夏亡。

按：《通鉴前编》：“后癸四十岁，伊尹复归于亳。”

帝癸四十二岁，囚汤于夏台，既而释之。

按《竹书纪年》：“夏桀二十二年，商侯履来朝，命囚履于
夏台。二十三年，释商侯履，诸侯遂宾于商。”

接《通鉴前编》：“夏桀四十有二岁，夏王桀囚商汤于夏
台，既而释之。”

帝癸五十一岁，太史令终古出奔商。

按：《通鉴前编》云云。

〈注〉《淮南子》曰：夏之将亡，太史令终古先奔于商，三年而夏桀乃亡。《大纪》曰：“夏桀凿池为夜宫，男女杂处，三旬不朝。太史令终古执其图法，泣谏不听，终古出奔商。”

帝癸五十三岁，商汤伐夏桀放之南巢，遂有天下。
按《史记殷本纪》：“汤出见野，张网四面，祝曰：‘自天下四
方，皆入吾网’。汤曰：‘噫嘻！尽之矣’。乃去其三面，祝曰：‘欲
左，左；欲右，右。不用命，乃入吾网’。诸侯闻之曰：‘汤德至
矣，及禽兽’。”当是时，夏桀为虐，政淫荒，而诸侯昆吾氏
为乱，汤乃兴师率诸侯。伊尹从汤，汤自把钺以伐昆
吾，遂伐桀，作《汤誓》，号曰《武王》。桀败于有娀之墟，桀奔
于鸣条，夏师败绩。汤遂伐三俘厥宝玉，义伯、仲伯
作《典宝》。汤既胜夏，欲迁其社，不可。作《夏社》，伊尹报。于
是诸侯心服。汤乃践天子位，平定海内。

按《竹书纪年》：“夏桀二十六年，商灭温。二十八年，昆吾
氏伐商。商会诸侯于景亳，遂征韦。商师取韦，遂征顾，
太史令终古出奔商。二十九年，商师取顾，三日并出。
费伯昌出奔商，商师征昆吾。三十一年，商自陑征夏
邑，克昆吾。大雷雨，战于鸣条，夏师败绩。桀出奔三朡。
商师征三朡，战于郕，获桀于焦门，放之于南巢。”
按《通鉴前编》“后癸五十有二岁为商汤。十有七祀，商
王。成汤十有八祀，王誓师伐夏桀，放之于南巢。”